**Descântă-mi, iubito!**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din lacrima verde mi-ajunge un ciob

S-agăţ răsăritul şi-un alt început,

În faţa iubirii sunt ultimul rob

Cu versul din pană abia conceput.

Refugiul tristeţii e-n mine ascuns,

Sub roua privirii stau fulgii de crin,

Mi-e iarnă în suflet, de iarnă-s pătruns

Şi oricare vis mi se pare un chin.

Descântă-mi, iubito, mai fă-mă să dorm,

Sălbatic mă-nchide în ochiul tău drept,

Căci moartă-i doar marea, iubirea-i pe țărm,

Iar valul din tine îmi joacă în piept.

Din volumul Ceremonia Iubirii -

Editura Rovimed Publishers Bacău - 2013